Lions wen lag-lag teen Cobras in Potch | Netwerk24
Deur Altus Momberg 22 Januarie 2021 19:30
Ryan Rickelton jaag Vrydag nog 'n bal grens toe in sy beurt van 109* vir die Lions teen die Cape Cobras in Potchefstroom. Foto: Gallo Images
Die Lions het die Kaapse span Vrydag met ses paaltjies geklop in die eerste wedstryd van Groep B, wat in 'n bio-borrel in Potchefstroom beslis word.
Die aanvangskolwer Ryan Rickelton se onoorwonne 109 lopies (100 balle, 12x4, 1x6) is nog 'n indrukwekkende vertoning in 'n baie belowende jong loopbaan. Hy is pas ook ingesluit in die Proteas se T20-groep vir die reeks in Pakistan.
So goed as sy beurt was, moet daar egter ook genoem word dat die Cobras glad nie op peil gelyk het nie.
Die Kapenaars het eerste gekolf en hul telling van 221 was straks 50 lopies kort van die baansyfer.
Die Cobras het nie te sleg begin nie, met Janneman Malan (67 van 84 b; 7x4), Zubayr Hamza (22) en Jean du Plessis (34) wat 'n grondslag gelê het. Die Cobras het 121/2 in die 29ste boulbeurt bereik, maar daarna het paaltjies met reëlmaat geval.
Christiaan Jonker het 33 van 35 balle gemoker om die beurt 'n bietjie momentum teen die einde te gee.
Dit was egter nie genoeg nie. Veral as in ag geneem word dat die kolftoestande baie beter was in dié wedstryd as wat vroeër vandeesmaand in Groep A se kragmetings die geval was.
Daar was meer vaart in die blad en dit was makliker om aanvallende houe te speel.
Die Lions het van meet af aan sonder enige moeite die teiken gejaag en Rickelton het baie volwassenheid aan die dag gelê om seker te maak dat sy span die teiken binne 40 boulbeurte haal om die bonuspunt in te samel. Hulle het uiteindelik 222/4 in 39.2 boulbeurte aangeteken.
Dit is die Cobras se sesde agtereenvolgende nederlaag van die seisoen. Die Kaapse franchise het al vyf sy wedstryde in die meerdaagse reeks verloor en gegewe hoe dié span Vrydag vertoon het, lyk dit nie of hy gou gaan terugkeer na die wenkampie nie.
Die Kapenaars was verlede seisoen óók oorwinningloos in die meerdaagse reeks.
Daar moet derhalwe ernstige vrae gevra word oor waar dinge tans skeefloop by dié franchise. Die afrigter, Ashwell Prince, moet beslis pa staan vir sy span se swak rekord, maar al die probleme op administratiewe en raadsvlak het sy taak beslis ook nie makliker gemaak nie.